***Ομιλία***

**Προέδρου Συνδέσμου Βιομηχανιών Ελλάδος (ΣΒΕ)**

**κ. Αθανάσιου Σαββάκη**

**στην 4η Σύνοδο της Θεσσαλονίκης**

 **2019 Thessaloniki Summit**

Θεσσαλονίκη, 14 - 15 Νοεμβρίου 2019

**Αξιότιμοι Κύριοι Υπουργοί,**

**Αγαπητοί Προσκεκλημένοι,**

**Κυρίες και Κύριοι Σύνεδροι,**

Σας καλωσορίζω στις εργασίες της 4ης Συνόδου της Θεσσαλονίκης, που πλέον διαδραματίζει σημαίνοντα ρόλο, στην ανάπτυξη της Θεσσαλονίκης και της Βόρειας Ελλάδας, ενώ παράλληλα προωθεί τη διαβαλκανική συνεργασία και τη δικτύωση στην Νοτιοανατολική Ευρώπη.

* Τρείς (3) Πρωθυπουργοί,
* 15 Υπουργοί,
* 85 και πλέον ομιλητές κύρους, και,
* 16 Πρόεδροι Οργανισμών,

είναι με λίγους αριθμούς η απόδειξη του κύρους και της διεθνούς εμβέλειας που έχει αποκτήσει η πρωτοβουλία του Συνδέσμου Βιομηχανιών Ελλάδος «Thessaloniki Summit», που με τη συνεργασία της Συμεών Γ. Τσομώκος (SGT AE) διοργανώνεται και εφέτος στη Θεσσαλονίκη το διήμερο 14 και 15 Νοεμβρίου.

Η Σύνοδος της Θεσσαλονίκης:

* έχει εθνική και βαλκανική εμβέλεια
* στοχεύει στη δικτύωση στην Νοτιοανατολική Ευρώπη
* αναδεικνύει τα σημαντικά αναπτυξιακά προβλήματα
* καταγράφει και προτείνει ρεαλιστικές και άμεσα εφαρμόσιμες λύσεις

αποκτώντας έτσι

* κύρος
* αξιοπιστία, και,
* εγκυρότητα

Οι ομιλητές του Συνεδρίου:

* αναλύουν τις προκλήσεις που θ΄ αντιμετωπίσουμε τα επόμενα χρόνια ως επιχειρήσεις και κοινωνίες
* εισφέρουν στον δημόσιο διάλογο για την περιφερειακή ανάπτυξη
* συμβάλουν στη διαμόρφωση της μελλοντικής αναπτυξιακής στρατηγικής για την οικονομία, την επιχειρηματική δραστηριότητα και τις διεθνείς συνεργασίες, και,
* διαμορφώνουν τους νέους κοινωνικούς στόχους.

Κι έτσι, μέσω του 4ου Thessaloniki Forum δημιουργείται μια νέα δυναμική παραγωγικής και κοινωνικής ανασυγκρότησης:

* για την περιφέρεια
* για την Ελλάδα
* για τα Βαλκάνια
* για τις χώρες της Νοτιοανατολικής Ευρώπης

**Κυρίες και Κύριοι,**

Η τέταρτη κατά σειρά διοργάνωση του «Thessaloniki Summit», λαμβάνει υπόψη της και συζητά:

* Τις αναπτυξιακές προκλήσεις και τις μελλοντικές προοπτικές στην ευαίσθητη γεωπολιτική περιοχή της Νοτιοανατολικής Ευρώπης.
* Την οπτική των ΗΠΑ, του Καναδά, της Γερμανίας και της Κίνας για την Ελλάδα και την Νοτιοανατολική Ευρώπη, υπό το πρίσμα των γεωπολιτικών εξελίξεων του τελευταίου έτους.
* Τα θέματα των υλικών και άυλων υποδομών υποστήριξης και διευκόλυνσης της επιχειρηματικότητας στην ευρύτερη περιοχή των Βαλκανίων. Κι όλ’ αυτά, με έμφαση στις τρέχουσες γεωπολιτικές εξελίξεις και την προώθηση των διεθνών επιχειρηματικών συνεργασιών κάθε είδους.
* Τα ζητήματα της ενεργειακής ασφάλειας, της περιφερειακής ανάπτυξης και της οικονομικής συνεργασίας στην Ανατολική Μεσόγειο.
* Τη λειτουργία των αγορών κεφαλαίου και γενικότερα του χρηματοπιστωτικού τομέα, και της συμβολής του στην χρηματοδότηση επιχειρηματικών σχημάτων.
* Την εφαρμογή των προτεραιοτήτων της Κυβέρνησης στον οικονομικό τομέα, για την προσέλκυση επενδύσεων και για την εξασφάλιση της κοινωνικής συνοχής.

Βεβαίως, η θεματολογία του εφετινού 4ου Thessaloniki Summit έχει επιλεγεί ακριβώς διότι οι καθημερινές εξελίξεις στο οικονομικό, στο επιχειρηματικό και στο γεωπολιτικό πεδίο είναι ταχύτατες, και με συνέπειες που, πολλές φορές, είναι δύσκολο να προβλεφθούν.

Στο πλαίσιο αυτό, ο ΣΒΕ, πιστός στην αποστολή του, χτίζει γέφυρες συνεργασίας ανάμεσα στις επιχειρήσεις, την πολιτική και την κοινωνία.

Με τον ουσιαστικό διάλογο που θ΄ αναπτυχθεί στο πλαίσιο του 4ου Thessaloniki Summit, δημιουργούμε τις προϋποθέσεις ανάπτυξης φιλικών σχέσεων και αναπτυξιακών προοπτικών, με επίκεντρο την περιφερειακή ανάπτυξη και την περιφερειακή σύγκλιση.

**Κυρίες και Κύριοι,**

Η εγκυρότητα και η αναγνώριση της Συνόδου της Θεσσαλονίκης, αποτυπώνεται στον μεγάλο αριθμό του υψηλού επιπέδου ομιλητών.

Με βεβαιότητα, όλοι ανεξαιρέτως, θα συμβάλλουν στην επιτυχία της εφετινής Συνόδου. Τους ευχαριστούμε για την παρουσία τους. Είναι τιμή για μας τους διοργανωτές η συνεισφορά τους στην παράθεση και καταγραφή των προσφορότερων πολιτικών για την ανάπτυξη και την κοινωνική συνοχή.

Κηρύσσοντας την έναρξη των εργασιών της 4ης Συνόδου της Θεσσαλονίκης, επιθυμώ να ευχαριστήσω και όλους εσάς, που ως σύνεδροι, έχετε σημαντική συμβολή στην επιτυχία των εργασιών της Συνόδου.

Σας προτρέπω λοιπόν να συμμετέχετε ενεργά στις εργασίες της Συνόδου υποβάλλοντας τις ερωτήσεις σας στους διακεκριμένους ομιλητές μας και τοποθετούμενοι με τις δικές σας απόψεις στη θεματολογία του 4ου Thessaloniki Summit.

Σας ευχαριστούμε πολύ για την παρουσία σας.